Ádám álma: Az álom szerepe Az ember tragédiájában és Jeles András Angyali üdvözlet c. filmjében”

Hogyan válhat nyitottá Madách klasszikus „eszmedrámája” az olyan posztmodern olvasatokra, mint Jeles András önreflexív elemekben bővelkedő filmadaptációja vagy mint a tudattalan de(kon)struktív munkáját kutató pszichoanalitikus megközelítés? Róheim Géza, a Freud-kortárs etnológus-pszichoanalitikus *Az ember tragédiája* történetében az álmot nem felsőbb tudást biztosító jövőbe látásként, hanem – a freudi álomértelmezésnek megfelelően – tudattalan vágyakat „kibeszélő” pszichés állapotként értelmezi. Jeles András *Angyali üdvözlet*ében a hangsúlyos teatralitás emeli ki az álom szerepét a szövegből és emlékeztet egyben arra, hogy a színek során folytonosan változó szerepjáték, a színház-a-színházban szerkezet már magát a könyvdrámát is az önreflexív (gyermek)játékok irányába mozdítja.